Аналагічных інтэрнатаў па краіне налічваецца больш за паўсотні. У Капцэвічах 356 пражываючых і 197 чалавек абслугоўваючага персаналу. На год дзяржава выдатковае для інтэрната каля 10 мільярдаў рублёў. Лічба ўнушальная. Але і калектыў установы не сядзіць склаўшы рукі, вядзе гаспадарчую дзейнасць: вырошчваюць гародніну амаль на двух гектарах плошчы. Набываючы якаснае насенне, атрымліваюць важкі ўраджай. Прадукцыю рэалізуюць і поўнасцю забяспечваюць свае патрэбы. Частка ідзе на корм жывёле, а тут трымаюць і кароў, і парсюкоў. На дапаможнай гаспадарцы працуюць і самі хворыя.